钦定古今图书集成/明伦汇编/官常典/第351卷 > 自当
## 钦定古今图书集成/明伦汇编/官常典/第351卷 > 自当

按《元史》本传：“自当，蒙古人也。英宗时，由速古儿赤擢
监察御史，录囚大兴县，有以冤事系狱者，其人尝见
有橐驼死道傍，因舁至其家，醢之，置数瓮中。会官橐
驼被盗，捕索甚急，乃执而勘之，其人自诬服，自当审
其狱辞，疑为冤，即以上御史台。台臣以为赃既具，是
特御史畏杀人耳。不听，改委他御史谳之，竟处死。后”
数日，辽阳行省以获盗闻，冤始白，人以是服其明。泰
定二年，扈从至上都，纠言参知政事杨庭玉赃罪，不
报，即纳印还京师。帝遣使追之，俾复任，即再上章劾
庭玉，竟如其言。又劾奏：“平章政事秃满迭儿入怯薛
之日，英宗被弑，必预闻其谋，不省。乃赐秃满迭儿黄
金系腰，自当。”遂辞职，改工部员外郎，中书省委开混河，自当往视之，以为水性不常，民亦力瘁，难以成功，
言于朝，河役乃罢。会次三皇后殂，命工部撤行殿车
帐，皆新作之。自当未即兴工。尚书曰：“此奉特旨，员外
有误，则罪归于众矣。”自当曰：“即有罪，我独任之。”未几，
帝果问成否，省臣乃召自当责问之，自当请自入对。
既见，帝奏曰：“皇后行殿车帐尚新，若改作之，恐劳民
费财。且先皇后无恶疾，居之何嫌？必欲舍旧更新，则
大明殿乃自世祖所御，列圣嗣位，岂皆改作乎？”帝大
悦，语省臣曰：“国家用人，当择如自当者，庶不误大事。”
特赐上尊、金币。迁吏部员外郎。帝欲加号，太后曰：“太
皇太后。”命朝堂议之，自当独曰：“太后称太皇太后，于
典礼不合。”众皆曰：“英宗何以加皇太后号？曰太皇太
后，自当曰英宗，孙也，今上，子也。太皇太后之号，孙可
以称之，子不可以称之也。”议遂定。迁中书客省使，俄
改同佥宣政院事。文宗即位，除中书左司郎中。有使
持诏自江浙还，言行省臣意若有不服者。帝怒，命遣
使问不敬状，将悉诛之。自当言于丞相燕帖木儿曰：
“皇帝新即位，云南、四川且犹未定，乃以使臣一言，杀
行省大臣，恐非盛德事。况江浙豪奢之地，使臣或不
得厌其所需，则造言以陷之耳。”燕帖木儿以言于帝，
事乃止。既而，升参议中书省事。燕帖木儿议封太保
伯颜王爵，众论附之，自当独不言。燕帖木儿问故，自
当曰：“太保位列三公，而复加王封，后再有大功，将何
以处之？且丞相封王，出自上意，今欲加太保王封，丞
相宜请于上，王爵非中书选法也。”遂罢其议。拜治书
侍御史。初，文宗在集庆潜邸，欲创天灵寺，令有司起
民夫。江南行台监察御史亦乞剌台言曰：“太子为好
事，宜出钱募夫。若欲役民，则朝廷闻之，非便也。”至是，
文宗悉召江南行台监察御史，俾皆入为监察御史，
而欲黜亦乞剌台，自当谏曰：“当陛下在潜邸时，御史
尽心为陛下言，乃忠臣也。今无罪而黜之，非所以示
天下。”乃除亦乞剌台，佥宪湖南。文宗尝欲游西湖，自
当谏曰：“陛下以万乘之尊，而汎舟自乐，如天下何？不
听。”自当遂称疾不从行。文宗在舟中，顾谓台臣曰：“自
当终不满朕此游耶？”台臣尝奏除目，文宗以笔涂一
人姓名，而缀将作院官闾闾之名。自当言：“闾闾为人
诙谐，惟可任教坊司，若以居风纪，则台纲扫地矣。”文
宗乃止。已而出为陕西行台侍御史。顺帝初，除福建
都转运盐使。先是，自当为左司郎中。时泰定帝尝欲
以河间、江、浙、福建盐引六万，赐中书参议撒迪，自当
执不可，仅以福建盐引二万赐之。至是，自当复建言
“盐引宜尽资国用，以纾民力。”时撒迪方为御史大夫，
不以为怨，数遣人省自当母于京师所居。既而丁母
忧，居闲久之，复起为浙西肃政廉访使。时有以驸马
为江浙行省丞相者，其宦竖恃公主势，坐杭州达鲁
花赤位，令有司强买民间物，不从辄殴之。有司来白
自当，自当即逮之，械以令众。自是丞相府无敢为民
害者。寻召为同佥枢密院事，寻复为治书侍御史、同
知经筵事。宁夏人有告买买等谋害太师伯颜者，伯
颜委自当与中书、枢密等官往宁夏鞫问，无其情，乃
以诬罔坐告者罪。伯颜怒，自当前曰：“太师所以令吾
三人勘之者，以国法所在也。必以罪吾三人，则自当
实主其事，宜独当之。”伯颜乃左迁自当同知徽政院
事。自当历事四朝官，自从仕郎累转至通奉大夫。常
衎衎在位，刚介弗回，终始一节，有古遗直之风，然卒
以是忤权贵而不复柄用，君子皆惜焉。